Številka: 35431-88/2022-2550-8

Datum: 12. 4. 2022

Ministrstvo za okolje in prostor izdaja na podlagi 38.a člena Zakona o državni upravi (Zakon o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21 in 189/21) in petega odstavka 51.a člena Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20) v predhodnem postopku za nameravani poseg: Prizidava obstoječega industrijskega kompleksa Ledinek Engineering d.o.o., nosilcu nameravanega posega Ledinek Engineering d.o.o., Slivniška cesta 18, 2311 Hoče, ki ga zastopa direktor Novak Andrej, naslednji

**S K L E P**

1. Za nameravani poseg: Prizidava obstoječega industrijskega kompleksa Ledinek Engineering d.o.o., na zemljiščih v k.o. 696 Spodnje Hoče s parcelnimi št. 748/14, 748/10 in 748/6, nosilcu nameravanega posega Ledinek Engineering d.o.o., Slivniška cesta 18, 2311 Hoče, ni potrebno izvesti presoje vplivov na okolje in pridobiti okoljevarstveno soglasje.
2. Pritožba zoper ta sklep ne zadrži njegove izvršitve.
3. V tem postopku stroški niso nastali.

**O b r a z l o ž i t e v:**

Ministrstvo za okolje in prostor, Direktorat za okolje (v nadaljevanju ministrstvo), je dne 22. 3. 2022 s strani nosilca nameravanega posega Ledinek Engineering d.o.o., Slivniška cesta 18, 2311 Hoče, ki ga zastopa direktor Novak Andrej (v nadaljevanju nosilec nameravanega posega), prejel zahtevo za izvedbo predhodnega postopka za nameravani poseg: Prizidava obstoječega industrijskega kompleksa Ledinek Engineering d.o.o., na zemljiščih v k.o. 696 Spodnje Hoče s parcelnimi št. 748/14, 748/10 in 748/6, v skladu z 51.a členom Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20, v nadaljevanju ZVO-1).

K zahtevi in njeni dopolnitvi z dne 28. 3. 2022, 29. 3. 2021, 31. 3. 2022 in 6. 4. 2022 je nosilec nameravanega posega priložil:

* Izpolnjen obrazec zahteve za začetek predhodnega postopka z dne 21. 3. 2022;
* Dokumentacijo za izvedbo predhodnega postopka, Presoja vplivov načrtovane prizidave obstoječega industrijskega kompleksa Ledinek Engineering d.o.o., št. projekta: 4167/22, marec 2022, Vodnogospodarski biro Maribor d.o.o., Glavni trg 19c, 2000 Maribor;
* DGD, Ledinek Engineering d.o.o. – prizidava objekta, št. projekta: 1/20, maj 2021, Eneling, d.o.o., Smetanova 62, Maribor;
* Mnenje o vplivu gradnje na vodni režim in stanje voda, ki ga je pod št. 35508-3143/2021-7 dne 15. 6. 2021 izdala Direkcija Republike Slovenije za vode, Sektor območja Drave, Krekova 17, 2000 Maribor;
* Gradbeno dovoljenje, ki ga je pod št. 351-882/2017/11 (7014) dne 10. 10. 2017 izdala Upravna enota Maribor, ulica heroja Staneta 1, 2501 Maribor;
* Potrdilo o plačilu upravne takse v višini 22,60 EUR z dne 28. 3. 2022;
* Dokument z naslovom: »Dopolnitev k vlogi za začetek predhodnega postopka vplivov na okolje št. 35431-88/2022-2550-3« z dne 6. 4. 2022.

V skladu s prvim odstavkom 51.a člena ZVO-1 mora nosilec nameravanega posega v okolje iz tretjega odstavka 51. člena tega zakona od ministrstva zahtevati, da ugotovi, ali je za nameravani poseg treba izvesti presojo vplivov na okolje in pridobiti okoljevarstveno soglasje. Pri ugotovitvi iz prvega odstavka 51.a člena ZVO-1 ministrstvo upošteva merila, ki se nanašajo na značilnosti nameravanega posega v okolje, njegovo lokacijo in značilnosti možnih vplivov posega na okolje.

Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/1, 26/17 in 105/20). Prvi odstavek 3. člena Uredbe o posegih v okolje, za katere je treba izvesti presojo vplivov na okolje, določa, da so vrste posegov v okolje, za katere je presoja vplivov v okolje obvezna, če se zanje v predhodnem postopku ugotovi, da bi lahko imeli pomembne vplive na okolje navedene v Prilogi 1 te uredbe in označeni z oznako X v stolpcu PP. Podrobnejša merila za ugotovitev o potrebnosti izvedbe presoje vplivov na okolje in izdaje okoljevarstvenega soglasja so določena v Prilogi 2 Uredbe o posegih v okolje, za katere je treba izvesti presojo vplivov na okolje.

V skladu s tretjim odstavkom 3. člena Uredbe o posegih v okolje, za katere je treba izvesti presojo vplivov na okolje, se za spremembo posega v okolje iz prvega odstavka tega člena izvede predhodni postopek, če gre za spremembo, ki sama po sebi dosega ali presega višino pragu, pri kateri je v prilogi 1 te uredbe za to vrsto posega treba izvesti predhodni postopek; s katero bi poseg v okolje skupaj s predhodnimi spremembami prvič dosegel ali presegel višino pragu, pri kateri je v prilogi 1 te uredbe za to vrsto posega treba izvesti predhodni postopek, ali večkratnik višine pragu.

Ob tem je v 6. točki 1.a člena citirane uredbe obrazloženo, da je sprememba posega v okolje, sprememba posega, ki je bil v skladu s predpisi dovoljen, se izvaja ali je že izveden, in vpliva na bistvene lastnosti posega v okolje tako, da se njegovi vplivi na okolje pomembno povečajo oziroma se pomembno povečanje njegovih vplivov na okolje zaradi spremembe lahko pričakuje.

V skladu s točko G Urbanizem in gradbeništvo, G.II Graditev objektov, G.II.1.1 Priloge 1 Uredbe o posegih v okolje, za katere je treba izvesti presojo vplivov na okolje, je izvedba predhodnega postopka obvezna, če gre za druge stavbe, ki presegajo bruto tlorisno površino 10.000 m2 ali nadzemno višino 50 m ali podzemno globino 10 m.

Predmet nameravanega posega je prizidava obstoječih proizvodnih prostorov z načrtovanimi poslovnimi, proizvodnimi, skladiščnimi in manipulativnimi prostori.

Ministrstvo ugotavlja, da nameravani poseg sam po sebi ne dosega pragu za izvedbo predhodnega postopka iz točke G.II.1.1 Priloge 1 citirane uredbe, t.j. 10.000 m2 bruto tlorisne površine. Skupna bruto tlorisna površina vseh petih načrtovanih objektov namreč znaša 6.352,5 m2. Objekti tudi ne bodo podkleteni in z načrtovano višino ne bodo dosegali pragu 50 m. Vendar pa se nameravani poseg navezuje na obstoječi proizvodni objekt, ki je bil zgrajen v letu 2018 (vir: Prostorski portal RS in Gradbeno dovoljenje št. 351-882/2017/11 (7014) z dne 10. 10. 2017 za odstranitev dveh obstoječih objektov in gradnjo manj zahtevnih objektov, razvojno proizvodnega industrijskega objekta, etažnosti P + delno 2N in pritlične nadstrešnice kot prizidka k obstoječemu objektu izdano s strani Upravne enote Maribor, Ulica heroja Stabneta 1, 2501 Maribor), torej po pričetku veljavnosti Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14). Glede na navedeno ugotovitev je treba v okviru obravnavanega upravnega postopka upoštevati tudi bruto tlorisno površino obstoječega objekta, ki znaša 3.748,6 m2 (objekt 6: 2.592,3 m2, objekt 7: 1.156,3 m2). Skupna bruto tlorisna površina nameravanega posega in obstoječih objektov, na katere se načrtovani objekti navezujejo, tako znaša 10.101,1 m2, kar pa presega prag 10.000 m2 bruto tlorisne površine, zato je za nameravani poseg obvezna izvedba predhodnega postopka v skladu s točko G.II.1.1 Priloge 1 v povezavi s tretjim odstavkom 3. člena in 6. točko prvega odstavka 1.a člena Uredbe o posegih v okolje, za katere je treba izvesti presojo vplivov na okolje.

Opis nameravanega posega

Predmet nameravanega posega je prizidava obstoječih proizvodnih prostorov z načrtovanimi poslovnimi, proizvodnimi, skladiščnimi in manipulativnimi prostori. V obstoječih objektih poteka montaža strojev za obdelavo lesa. Iz prejetih polizdelkov se sestavljajo končni izdelki, stroji. Ob tem se uporabljajo ročna električna, mehanska in pnevmatska orodja. Enaka dejavnost bo potekala tudi v načrtovani prizidavi oz. novi hali.

Objekt 1 bo namenjen poslovnim prostorom (CC.SI 12203), ki se bodo izvedli kot samostojen objekt P+2N+M v podaljšku obstoječega aneksa proti jugu. Poslovna stavba bo imela centralno avlo in komunikacijsko jedro s sanitarijami. V južnem kraku bodo poslovni prostori, na severni se po etažah naveže na obstoječi del hale s poslovnimi prostori. Bruto tlorisna površina stavbe znaša 2328,0 m2 in najvišja višina 14,7 m.

Objekt 2 predstavlja skladiščne prostore (CC.SI 12510), ki se bodo izvedli med obstoječo in novo halo. Višina objekta je 15 m in bruto tlorisna površina 790,7 m2. V pritličju je povezano z odprtinami proti poslovni stavbi, obstoječi hali, novi hali in nadstrešku.

Objekt 3 bo montažna hala (CC.SI 12510), izvedena kot samostojna hala, odmaknjena od obstoječe proti jugu. V pritličju je povezana s skladiščem, nadstreškom za manipulacijo in poslovno stavbo. V zahodnem delu ima eno polje z nadstropjem. Bruto tlorisna površina stavbe znaša 2102,3 m2 in najvišja višina 13,9 m.

Objekt 4 predstavlja površine za nakladanje in razkladanje (CC.SI 12510). Bruto tlorisna površina stavbe znaša 972,0 m2 in najvišja višina 11,3 m.

Objekt 5 predstavlja nadstrešek (CC.SI 12510) za zabojnike z odpadki. Bruto tlorisna površina stavbe znaša 159,5 m2 in najvišja višina 5,0 m.

Objekti ne bodo podkleteni in izkopi bodo potrebni predvsem za izvedbo točkovnih AB temeljev in AB temeljno ploščo ter ureditvi komunalne oskrbe in njene priključitve na obstoječo infrastrukturo.

Interna komunalna infrastruktura predvidene prizidave novih objektov se bo priključila na že obstoječo komunalno infrastrukturo. Padavinske vode s strešin bodo speljane v ponikalnico in naprej v neimenovan potok na zahodni strani gradbene parcele.

Iz utrjenih, prometnih površin bodo padavinske odpadne vode speljane preko ustrezno dimenzioniranega lovilnika olj, prav tako v navedeni potok na zahodni strani gradbene parcele.

Obstoječi objekt je priključen na TP postajo Atmos s srednje napetostnim odjemom. Trenutni odjem je 287 kW, po končani dograditvi pa bo dodatna potreba po električni moči 220 kW.

Zaradi nameravanega posega bo dodatno potrebno urediti dostop do predvidenih objektov. Načrtovana je ureditev ceste na južni strani objekta. Dodatno bo zaradi nameravanega posega na območju novogradnje potrebno tudi prestaviti obstoječ kablovod nizke napetosti, ki pa ni predmet nameravanega posega.

Gradnja bo v največji možni meri organizirana znotraj območja nameravanega posega, transport materiala bo organiziran po obstoječi cestni infrastrukturi, nove transportne poti niso načrtovane. Zemeljska dela bodo izvedena z bagrom in ICB-jem, odvoz zemljine pa s tovornjaki kapacitete 10 m3. Objekti ne bodo podkleteni, zato so izkopi potrebni zgolj za izvedbo točkovnih AB temeljev in AB temeljno ploščo ter zaradi ureditve komunalne oskrbe in njene priključitve na obstoječo infrastrukturo. Načrtovani objekti so montažni in bodo dostavljeni z vlačilci s priklopniki, montaža elementov pa bo izvedena z avtodvigalom. Gradnja bo predvideno trajala 6 mesecev.

Odločitev

Ministrstvo je na podlagi prejete dokumentacije in v skladu s Prilogo 2 Uredbe o posegih v okolje, za katere je treba izvesti presojo vplivov na okolje, ugotovilo, da za nameravani poseg, glede na njegove značilnosti, lokacijo in možne vplive, ni treba izvesti presoje vplivov na okolje in pridobiti okoljevarstvenega soglasja.

Ministrstvo je namreč ugotovilo:

1. Značilnosti posega

* Velikost in zasnova celotnega posega: nameravani poseg je načrtovan na zemljiščih v k.o. 696 Spodnje Hoče s parcelnimi št. 748/14, 748/10 in 748/6. Predmet nameravanega posega je prizidava obstoječih proizvodnih prostorov z načrtovanimi poslovnimi, proizvodnimi, skladiščnimi in manipulativnimi prostori. Skupna bruto tlorisna površina vseh petih načrtovanih objektov znaša 6.352,5 m2. Zasnova nameravanega posega je razvidna iz predhodno navedenega opisa.
* Skupni učinek z drugimi obstoječimi oziroma dovoljenimi posegi: nameravani poseg se navezuje na obstoječe proizvodne prostore. V obstoječih objektih poteka montaža strojev za obdelavo lesa. Iz prejetih polizdelkov se sestavljajo končni izdelki, stroji. Ob tem se uporabljajo ročna električna, mehanska in pnevmatska orodja. Enaka dejavnost bo potekala tudi v načrtovani prizidavi oz. novi hali. Glede na funkcionalno in prostorsko povezanost nameravanega posega in obstoječih proizvodnih prostorov se pričakujejo skupni učinki, ki so obravnavani v nadaljevanju obrazložitve tega sklepa.
* Uporaba naravnih virov, zlasti tal, prsti, vode in biotske raznovrstnosti: v času gradnje se bo uporabljalo mineralne surovine in vodo. Predvidena poraba vode za izvajanje gradbenih del ni znana, vendar se porabe večjih količin, glede na obseg in način gradnje, ne pričakuje. Vpliv bo začasen in majhen. V času obratovanja nameravanega posega se bo uporabljala pitna voda iz javnega vodovodnega omrežja za kuhinjo in sanitarne namene. Poraba vode se bo, upoštevajoč tudi obratovanje obstoječih objektov, povečala, vendar povečanje ne bo bistveno oz. bo na nivoju občine zanemarljivo. Voda se za tehnološke namene ne bo uporabljala.
* Nastajanje odpadkov: v času gradnje nameravanega posega bodo nastajali naslednji komunalni in gradbeni odpadki: 15 01 01 Papirnata in katonasta embalaža, 15 01 02 Plastična embalaža, 15 01 03 Lesena embalaža, 15 01 05 Sestavljena kompozitivna embalaža, 15 01 06 Mešana embalaža, 17 01 01 Beton, 17 03 01\* Bitumenske mešanice, ki vsebujejo premogov katran v količini ca. 2240 m2, 17 05 04 – Zemljina in kamenje, ki nista navedena pod 17 05 03 v količini ca. 500 m3, 20 03 01 Mešani komunalni odpadki.

V času obratovanja nameravanega posega bodo nastajale enake vrste odpadkov, kot v obstoječem stanju, in sicer: 20 03 01 Mešani komunalni odpadki, 20 01 01 Papir in karton, 15 01 02 Folija, 15 01 02 Povijalni trakovi, 20 01 02 Steklo, 20 01 40 Železo, 20 01 40 Baker, 16 03 03\* Brunirunga, 15 01 11\* Spreji.

* Emisije onesnaževal ter druge motnje zdravja, počutja ali kakovosti življenja (npr. sevanja, vibracije, smrad, hrup, toplota, svetloba: nameravani poseg bo imel naslednje vplive na okolje:
* v času gradnje: hrup, emisije onesnaževal v zrak, emisije toplogrednih plinov, vplivi na tla/vode, nastajanje odpadkov, vidna izpostavljenost, vibracije in raba vode;
* v času obratovanja: hrup, emisije onesnaževal v zrak, emisije toplogrednih plinov, vplivi na tla/vode, nastajanje odpadkov, svetlobno onesnaževanje, vidna izpostavljenost, raba vode.
* Tveganje povzročitve večjih nesreč po predpisih, ki urejajo varstvo okolja, in naravnih nesreč, tudi tistih, ki so v skladu z znanstvenimi spoznanji lahko posledica podnebnih sprememb: nameravani poseg glede na njegove značilnosti, lokacijo in načrtovano ureditev ne predstavlja povečanega tveganja za povzročitev večjih nesreč.
* Tveganje za zdravje ljudi: izgradnja in obratovanje nameravanega posega ne bosta vplivala na zdravje ljudi.

1. Lokacija posega v okolje

* Namenska in dejanska raba zemljišč: lokacija nameravanega posega se nahaja na območju Občine Hoče - Slivnica. Obravnavano območje se ureja z Odlokom o občinskem prostorskem načrtu Občine Hoče - Slivnica (MUV, št. 28/14, 4/15-teh. popravek, 10/15-obvezna razlaga, 23/15-teh. popravek, 24/15-obvezna razlaga, 1/16-teh. popravek, 9/16, 10/16-teh. popravek, 4/17-teh. popravek, 6/17, 9/17-teh. popravek, 23/17, 24/17, 3/18-obvez. razlaga, Uradno glasilo slovenskih občin št. 18/19, 37/19, 41/20 in 29/21; v nadaljevanju OPN). Zemljišče nameravanega posega se v skladu z OPN nahaja v enoti urejanja prostora: HO 10, podenota: HO 10/1, s podrobno namensko rabo prostora: IG Gospodarske cone. Dejanska raba zemljišč pa je: 3000 Ostala nekmetijska zemljišča – pozidano in sorodno zemljišče.
* Sorazmerne pogostosti, razpoložljivosti, kakovosti in regenerativne sposobnosti naravnih virov (vključno s tlemi, vodo in biotsko raznovrstnostjo) na območju in njegovem podzemlju, zlasti: vodovarstvenih območij in virov pitne vode varovanih kmetijskih zemljišč, najboljših gozdnih zemljišč, območja mineralnih surovin v javnem interesu: nameravani poseg se nahaja na širšem vodovarstvenem območju zajetij pitne vode z oznako VVO III (Uredba o vodovarstvenem območju za vodno telo vodonosnikov Ruš, Vrbanskega platoja, Limbuške dobrave in Dravskega polja, Uradni list RS št. 24/07, 32/11, 79/15 in 182/20), ni na varovanih kmetijskih zemljišč, niti na najboljših gozdnih zemljišč, prav tako ni na območju gozdnih rezervatov ali varovanih gozdov, niti na območjih mineralnih surovin v javnem interesu.
* Absorpcijske sposobnosti naravnega okolja, pri čemer se s posebno pozornostjo obravnavajo naslednja območja t.j. vodna in priobalna zemljišča, zemljišča na varstvenih in ogroženih območjih po predpisih, ki urejajo vode, zlasti mokrišča, obrežna območja, rečna ustja, obalna območja in morsko okolje; gorska in gozdna območja; območja, varovana po predpisih, ki urejajo ohranjanje narave; območja, na katerih je že ugotovljena čezmerna obremenitev okolja ali se predvideva, da je okolje čezmerno obremenjeno; gosto poseljena območja; krajine in območja zgodovinskega, kulturnega ali arheološkega pomena, zlasti območja, varovana po predpisih, ki urejajo varstvo kulturne dediščine: lokacija nameravanega posega se nahaja v naselju Spodnje Hoče, v poslovni coni Hoče zahod, ki leži na južni strani poseljenega dela naselja Spodnje Hoče. V sami poslovni coni so že prisotni večji objekti proizvodnih dejavnosti. Proti jugu in jugozahodu se od lokacije razprostirajo kmetijske in gozdne površine. V neposredni bližini, vzhodno od nameravanega posega, poteka hitra cesta Maribor – Hoče – Slivnica. Lokacija nameravanega posega se nahaja izven območij varovanih po predpisih s področja ohranjanja narave. Najbližje varovano območje je območje Natura 2000 Pohorje SAC SI3000270 v oddaljenosti ca. 170 m jugozahodno, ki sovpada z ekološko pomembnim območjem Pohorje (ID območja: 41200). Najbližji vodotok, kanal širine 1 do 2 m se nahaja zahodno, v oddaljenosti nekaj več kot 20 m. Prav tako se nahaja vodotok širine 2 do 5 m vzhodno od lokacije nameravanega posega, v oddaljenosti ca. 110 m. Nameravani poseg se ne nahaja na erozijsko, plazljivo ali plazovito ogroženem območju. Nameravani poseg se ne nahaja na območju, varovanem po predpisih, ki urejajo varstvo kulturne dediščine.

1. Vrsta in značilnosti možnih učinkov (vplivov)

* Zrak: v času gradnje bodo nastajale emisije onesnaževal v zrak, kot posledica izvajanja gradbenih del in emisije izpušnih plinov iz motorjev z notranjim izgorevanjem iz gradbene mehanizacije ter tovornih vozil za dovoze in odvoze z gradbišča. Povečana onesnaženost zraka s prašnimi delci bo omejena neposredno na okolico gradbišča in gradbiščnih poti. Glede na to, da bo šlo v okviru nameravanega posega za montažno gradnjo, ki se bo izvajala po utečenih gradbenih postopkih in bo potekala relativno hitro (čas gradnje je ocenjen na ca. 6 mesecev), ministrstvo ocenjuje, da vpliv na emisije snovi v zrak v času gradnje, ob upoštevanju zakonodajnih ukrepov za zmanjšanje emisij onesnaževal, ki jih določa Uredba o preprečevanju in zmanjševanju emisije delcev iz gradbišč (Uradni list RS, št. 21/11 in 197/21), ne bo pomemben.

Proizvodni proces ne vključuje delovnih strojev, ki bi bili viri emisij snovi v zrak ali bi bili pomembni porabniki energije, saj gre za montažna dela, ki potekajo s pomočjo električnih ročnih orodij. Pri predmetni proizvodnji se ne sproščajo emisije prahu in vonjav. Glede na navedeno ministrstvo ocenjuje, da bodo emisije v zrak in njihove količine za obremenitev okolja manj pomembne.

* Emisije toplogrednih plinov: v času gradnje bodo nastajale emisije toplogrednih plinov v izpušnih plinih gradbenih strojev in tovornega prometa za potrebe gradnje na gradbišču in javnih cestah. Emisije toplogrednih plinov bodo omejene na čas gradnje, njihova količina pa predvidoma ne bo pomembno prispevala k obremenitvi ozračja s toplogrednimi plini.

Za ogrevanje načrtovanih objektov se bodo uporabljali različni sistemi ogrevanja, ki bodo vključevali tako obnovljive vire kot neobnovljive vire oz. fosilna goriva. Poslovni objekt se bo ogreval na toplotno črpalko (talno gretje), nov objekt se bo ogreval na sekance (talno gretje), hladil pa s toplotno črpalko, montažne hale se bodo ogrevale na biomaso s sekanci preko toplovodnih grelnikov. Na strehi novih objektov bo tudi sončna elektrarna (na obstoječih je ni). Predvideno ogrevanje in hlajenje objektov ne predstavlja pomembnih virov emisij onesnaževal zunanjega zraka in TGP.

S širitvijo industrijskega obrata je predvideno povečanje števila delovnih mest za 50, s čemer se bo sorazmerno povečal tudi promet za ca. 50 osebnih vozil na dan. Gre predvsem za povečanje režijskih delovnih mest, ne montažnih. Tovorni promet bo ostal v obstoječih okvirjih. Število tovornih vozil se bo povečalo za ca. 1 vozilo na dan. Glede na navedeno bo vpliv nameravanega posega na emisije toplogrednih plinov tudi v času obratovanja manj pomemben.

* Vplivi na tla/vode: v času gradnje nameravanega posega lahko pride do manjših emisij snovi v vode in tla, ki bi lahko nastale kot posledica izrednega dogodka, kot npr. v primeru izlitja olja in goriva iz gradbenih strojev ali tovornih vozil, vendar je ta možnost ob upoštevanju zaščitnih ukrepov in ustrezni organizaciji gradbišča zanemarljiva. Za preprečevanje izrednega dogodka je treba izvajati preventivne ukrepe (nadzor tehnične usposobljenosti gradbene mehanizacije in drugih vozil, nadzor nad uporabo goriv, olj ter drugih materialov). Vsako razlitje nevarnih snovi se mora takoj sanirati, izkopati ves onesnažen material, ga shraniti v neprepustne zaprte posode in nato predati v obdelavo pooblaščeni osebi za obdelavo tovrstnih nevarnih odpadkov. Vsi gradbeni odpadki se bodo oddali ustreznemu zbiralcu ali izvajalcu obdelave teh odpadkov. Lokacija nameravanega posega se nahaja na širšem vodovarstvenem območju zajetij pitne vode z oznako VVO III, zato je bila za nameravani poseg izdelana Analiza tveganja za onesnaževanje podzemne vode: »LEDINEK ENGINEERING D.O.O. – PRIZIDAVA NA PARC. ŠT. 748/14, 741/6, 740/8, 740/7, 741/7, 741/8, 741/10, 740/16, 740/10, 748/21 in 740/12, vse k.o. 696 – Spodnje Hoče, Občine Hoče – Slivnica (novogradnja), št. proj. 6AT-21009, junij 2021, Aneri Eco Inženiring, mag. Irena Kopač, s.p., izsledki katere so povzeti v Dokumentaciji za izvedbo predhodnega postopka, Presoja vplivov načrtovane prizidave obstoječega industrijskega kompleksa Ledinek Engineering d.o.o., št. projekta: 4167/22, marec 2022, Vodnogospodarski biro Maribor d.o.o., Glavni trg 19c, 2000 Maribor. Tako je navedeno, da bi teoretično lahko vplivale samo kakšne ogromne količine vodi nevarnih snovi, ki bi ob svojem širjenju z disperzijo povzročile vpliv na podzemno vodo in tudi na črpališče Dobrovce. Ker pa na tem območju sedaj ni in tudi v prihodnje ni predvidenih nobenih večjih količin vodi nevarnih snovi, je možnost onesnaženja podzemnih voda le teoretična. Sam poseg novogradnje te prizidave ne predvideva prisotnost vodi nevarnih snovi, tako med gradnjo kot tudi kasneje v času obratovanja, v takšni količini, da bi lahko sploh prispele skozi nasičeno cono tal in se drenirale v podzemno vodo. Upoštevajoč vse navedeno, pri normalnih pogojih gradnje, uporabi tehnično brezhibnih gradbenih strojev in tovornih vozil ter pri ustrezni organizaciji gradbišča, ministrstvo ocenjuje vpliv na tla in vode v času gradnje kot manj pomemben.

V času obratovanja nameravanega posega ne bo prišlo do emisij snovi v vode ali tla. Nameravani poseg se bo priključil na javno kanalizacijsko omrežje. Padavinske vode s strešin bodo speljane v ponikalnico in naprej v neimenovan potok na zahodni strani gradbene parcele. Iz utrjenih, prometnih površin bodo padavinske odpadne vode speljane preko ustrezno dimenzioniranega lovilnika olj, prav tako v navedeni potok na zahodni strani gradbene parcele. Glede na navedeno bo vpliv nameravanega posega na emisije v tla in vode tudi v času obratovanja manj pomemben. K nameravanemu posegu je nosilec nameravanega posega prav tako pridobil pozitivno mnenje o vplivu gradnje na vodni režim in stanje voda, ki ga je pod št. 35508-3143/2021-7 dne 15. 6. 2021 izdala DRSV.

* Odpadki: v času gradnje nameravanega posega bodo nastajali naslednji komunalni in gradbeni odpadki: 15 01 01 Papirnata in kartonasta embalaža, 15 01 02 Plastična embalaža, 15 01 03 Lesena embalaža, 15 01 05 Sestavljena kompozitivna embalaža, 15 01 06 Mešana embalaža, 17 01 01 Beton, 17 03 01\* Bitumenske mešanice, ki vsebujejo premogov katran v količini ca. 2240 m2, 17 05 04 – Zemljina in kamenje, ki nista navedena pod 17 05 03 v količini ca. 500 m3, 20 03 01 Mešani komunalni odpadki. Gradbeni odpadki se bodo na gradbišču zbirali ločeno in oddajali pooblaščenim zbiralcem ali obdelovalcem tovrstnih odpadkov. Z odpadnim gradbenim materialom se mora ravnati v skladu z določili Uredbe o ravnanju z odpadki, ki nastanejo pri gradbenih delih (Uradni list RS, št. [34/08](http://www.uradni-list.si/1/objava.jsp?sop=2008-01-1360)). Tovrstni vpliv ministrstvo ocenjuje kot manj pomemben.

V času obratovanja nameravanega posega bodo nastajale naslednje vrste odpadko,v in sicer: 20 03 01 Mešani komunalni odpadki, 20 01 01 Papir in karton, 15 01 02 Folija, 15 01 02 Povijalni trakovi, 20 01 02 Steklo, 20 01 40 Železo, 20 01 40 Baker, 16 03 03\* Brunirunga, 15 01 11\* Spreji. Brunirunga in spreji sodita po med nevarne odpadke, katere z drugimi reciklažnimi odpadki odvaža podjetje DINOS d.o.o. Po končani izgradnji novih objektov bo vrsta odpadkov pri nadaljnjem obratovanju nameravanega posega ostala enaka, predvideva pa se, da se bo za nekoliko povečala njihova količina. Na podlagi navedenega in glede na vrsto odpadkov (večina odpadkov je reciklažnih) ministrstvo ocenjuje, da dodatnega pomembnega vpliva med obratovanjem novih objektov na okolje iz vidika nastajanja odpadkov ne bo. Odpadki bodo vključeni v obstoječi sistem ravnanja z njimi.

* Hrup: v času gradnje bodo vire emisij hrupa predstavljali gradbeni stroji in tovorni promet, povezan z gradnjo. Gradbena dela se bodo izvajala z mobilno gradbeno mehanizacijo, ki mora ustrezati določilom Pravilnika o emisiji hrupa strojev, ki se uporabljajo na prostem (Uradni list RS št. 106/02, 50/05, 49/06 in 17/11-ZTZPUS-1). Pri gradnji ne bodo uporabljeni postopki, ki predstavljajo pomemben vir hrupa, šlo bo za montažno gradnjo, ki se bo izvajala po utečenih gradbenih postopkih. Gradnja bo v največji možni meri organizirana znotraj območja nameravanega posega, transport materiala bo organiziran po obstoječi cestni infrastrukturi, nove transportne poti niso načrtovane. Zemeljska dela bodo izvedena z bagrom in ICB-jem, odvoz zemljine pa s tovornjaki kapacitete 10 m3. Objekti ne bodo podkleteni, zato so izkopi potrebni zgolj za izvedbo točkovnih AB temeljev in AB temeljno ploščo ter zaradi ureditve komunalne oskrbe in njene priključitve na obstoječo infrastrukturo. Načrtovani objekti so montažni in bodo dostavljeni z vlačilci s priklopniki, montaža elementov pa bo izvedena z avtodvigalom. Gradnja bo predvideno trajala 6 mesecev. Upoštevajoč čas trajanja gradbenih del ter značilnosti nameravanega posega, ministrstvo ocenjuje tovrstni vpliv na okolje v času gradnje nameravanega posega, kot manj pomemben.

Tako kot v obstoječih objektih se bo tudi v novih objektih izvajala montažna dejavnost. Gre za montažo oziroma sestavljanje že izdelanih polizdelkov, končni produkt pa so sestavljeni stroji. V okviru dejavnosti ni predvidene oz. ne bo nikakršne druge proizvodnje, ki bi predstavljala pomemben vir hrupa. Montaža strojev se bo izvajala znotraj objekta z ročnimi orodji, kar pomeni, da ne bo prihajalo do pomembnih emisij hrupa v proizvodnih oziroma montažnih halah, prav tako ne v pisarnah. Glede na vse navedeno ministrstvo vpliv nameravanega posega na obremenitev okolja s hrupom tudi v času obratovanja ocenjuje kot manj pomemben.

* Elektromagnetno sevanje: v času gradnje nameravani poseg ne bo vir elektromagnetnega sevanja. Z nameravanim posegom prav tako ni načrtovana gradnja ali obratovanje nove transformatorske postaje. Nameravani poseg bo priključen na obstoječe električno omrežje na območju.
* Svetlobno onesnaževanje: gradbena dela se bodo izvajala le v dnevnem času, zato svetlobno onesnaževanje na gradbišču ne bo nastajalo. Glede na navedeno, ministrstvo tovrstni vpliv na okolje ne ocenjuje kot pomemben.

Obstoječi objekti so, po navedbah nosilca nameravanega posega, na zunanji strani opremljeni s 17-imi LED svetilkami, z močjo od 200-250 W. Svetila se vklapljajo ob mraku in izklapljajo ob zori. Njihova svetloba je usmerjena v tla. Po končani gradnji novih objektov je predvidenih dodatnih 19 zunanjih LED svetilk z močjo po 30 W. Svetilke bodo prav tako usmerjene v tla in bodo svetile od mraka do zore. Ob upoštevanju določil Uredbe o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10 in 46/13), ministrstvo ocenjuje, da bo vpliv na okolje zaradi svetlobnega onesnaževanja v času obratovanja manj pomemben.

* Vidna izpostavljenost: v času gradnje bo na gradbišču postavljena gradbena mehanizacija, gradbiščni elementi in gradbeni materiali. Po končani gradnji se bodo odstranili ostanki gradbenih materialov in začasnih deponij, vse z gradnjo prizadete površine pa krajinsko ustrezno uredile. V času gradnje bo vidna izpostavljenost gradbišča, vendar bo vpliv le začasen. V času obratovanja bo nameravani poseg viden, vendar je načrtovan kot prizidava k obstoječim objektom in ne bo pomembno vplival na vidno izpostavljenost. Ministrstvo tovrstni vpliv na okolje glede na vse navedeno ocenjuje kot manj pomemben.
* Vpliv na biotsko raznovrstnost, zlasti varovane vrste in habitate s posebnih varstvenih območij (Natura 2000): na območju nameravanega posega se ne nahajajo varovana območja narave, zato nameravani poseg nanje ne bo vplival.
* Sprememba rabe tal: v obstoječem stanju je dejanska raba zemljišč določena kot 3000 Ostala nekmetijska zemljišča – pozidano in sorodno zemljišče. Gre za degradirane površine, ki niso porasle z vegetacijo. Z nameravanim posegom se bodo površine pozidale in bodo še naprej namenjene dejavnosti nosilca nameravanega posega.
* Vpliv na kulturno dediščino: nameravani poseg se ne nahaja na območju, varovanem po predpisih, ki urejajo varstvo kulturne dediščine, zato nameravani poseg nanj ne bo vplival.
* Vibracije: v času gradnje nameravanega posega bodo nastajale vibracije kot posledica obratovanja gradbene mehanizacije in prometa s tovornimi vozili. Ceste v okolici so asfaltirane. Vibracije bodo nastale tudi kot posledica izvajanja nekaterih gradbenih del (zemeljskih del, natovarjanja tovornih vozil z zemeljskim izkopom). Pri gradnji ne bodo uporabljeni postopki, ki predstavljajo pomemben vir vibracij (npr. miniranje, pilotiranje z zabijanjem, ipd.), šlo bo za montažno gradnjo, ki se bo izvajala po utečenih gradbenih postopkih. Upoštevajoč čas trajanja gradbenih del ter značilnosti nameravanega posega, ministrstvo ocenjuje tovrstni vpliv na okolje v času gradnje nameravanega posega, kot manj pomemben. V času obratovanja nameravanega posega vibracije ne bodo nastajale.
* Drugi vplivi nameravanega posega, upoštevajoč merila za ugotavljanje, ali je za nameravani poseg v okolje treba izvesti presojo vplivov na okolje, ki so v prilogi 2 Uredbe o posegih v okolje, za katere je treba izvesti presojo vplivov na okolje ne bodo pomembni.

Na podlagi zgoraj navedenih dejstev ministrstvo v skladu z določili 51.a člena ZVO-1 ugotavlja, da za nameravani poseg ni treba izvesti presoje vplivov na okolje ter pridobiti okoljevarstvenega soglasja, saj nameravani poseg ne bo imel pomembnih vplivov na okolje, zato je bilo odločeno, kot izhaja iz 1. točke izreka tega sklepa.

Skladno z določbo petega odstavka 51.a člena ZVO-1 pritožba zoper sklep ne zadrži njegove izvršitve kot izhaja iz 2. točke izreka tega sklepa.

V skladu z določbami petega odstavka 213. člena v povezavi s 118. členom Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13,175/20-ZIUOPDVE in 3/22-ZDeb, v nadaljevanju ZUP) je bilo potrebno v izreku tega sklepa odločiti tudi o stroških postopka. Glede na to, da v tem postopku stroški niso nastali, je bilo odločeno, kot izhaja iz 3. točke izreka tega sklepa.

Iz drugega odstavka 230. člena ZUP izhaja, da je zoper odločbo, ki jo izda na prvi stopnji ministrstvo, dovoljena pritožba samo takrat, kadar je to z zakonom določeno. Takšen zakon mora določiti tudi, kateri organ je pristojen za odločanje o pritožbi, sicer o pritožbi odloča vlada.

Glede na dejstvo, da se v postopku prijave spremembe smiselno uporablja določila 51.a člena ZVO-1 ter glede na to, da ZVO-1 v petem odstavku 51.a členu določa, da je zoper sklep, izdan v predhodnem postopku, možno podati pritožbo, ne določa pa, kateri organ je pristojen za odločanje o pritožbi, o pritožbi zoper ta sklep odloča Vlada RS.

**Pouk o pravnem sredstvu:**

Zoper ta sklep je dovoljena pritožba na Vlado Republike Slovenije v roku 15 dni po vročitvi tega sklepa. Pritožba se pošlje pisno po pošti ali poda ustno na zapisnik na Ministrstvo za okolje in prostor, Dunajska 48, Ljubljana. Za pritožbo se plača upravna taksa v višini 18,10 EUR. Upravno takso se plača v gotovini ali z drugimi veljavnimi plačilnimi instrumenti in o plačilu predloži ustrezno potrdilo.

Upravna taksa se lahko plača na podračun javnofinančnih prihodkov z nazivom: Upravne takse – državne in številko računa: 0110 0100 0315 637 z navedbo reference: 11 25500-7111002-35400022.

Postopek vodila:

Ana Kezele Abramović

sekretarka

mag. Vesna Kolar Planinšič

Vodja sektorja za okoljske presoje

Vročiti:

* nosilcu nameravanega posega: Ledinek Engineering d.o.o., Slivniška cesta 18, 2311 Hoče – osebno.

Poslati:

* enotni državni portal e-uprava;
* Inšpektorat Republike Slovenije za okolje in prostor, Inšpekcija za okolje in naravo, Dunajska cesta 58, 1000 Ljubljana – po elektronski pošti (gp.irsop@gov.si);

Občina Hoče – Slivnica, Pohorska cesta 15, 2311 Hoče – po elektronski pošti (obcina@hoce-slivnica.si).